Hou op verkleineer met die term millenniër | Netwerk24
Hou op verkleineer met die term millenniër
Deur Lynthia Julius, Universiteit van die Vrystaat 14 Februarie 2020 06:00
Ek praat nou die dag met iemand wat my vertel ons millenniërs wil als te maklik hê. Ons wil nie onder begin en ons “way to the top” werk nie.
Ek sit en bekyk die man en luister wat hy te sê het. Die gesprek irriteer my. Ek stem nie met die man saam nie, al wat ons in glo is “know your worth, then add tax”.
LEES OOK: Is dít waarvoor millenniërs in die nuwe jaar hoop?
Hallo, ons studeer sodat ons ’n beter lewe vir onsself en ons mense kan maak, wafferse “at the bottom of the food chain”-begin’ – dié is nie die 1940’s nie.
Nie net 'n millienniër nie
As die jongste student in my klas is ek nie bloot net ’n millenniër nie. Ek is ’n jong vrou met ’n kop op haar skouers. Een wat presies weet wat sy in die lewe wil hê.
Dit wat ek doen, doen ek uit my eie wil en nie bloot oor die label wat die ouer generasie my gegee het nie. Ek lees. Ek vors na. Ek sit nie heeldag op my foon en post goed op sosiale media nie. Ek lees boeke in openbare plekke en sit nie net op WhatsApp en chat nie.
Ek is ’n jong vrou met ’n kop op haar skouers. Een wat presies weet wat sy in die lewe wil hê.
Ek eet nie als vir soetkoek op nie. Ek bevraagteken. Ek redeneer. Ek verafgod nie tegnologie nie.
Ons speel nie pophuisie met wat ons wil hê nie. Ons studeer, ons leer en ons gaan nie “gently into any good night” nie.
So ek stel voor dat julle ons minder verkleineer tot die term millenniër. Voor ek enigiets is, is ek my eie mens. Ek is nie my geboortejaar nie. Ek is nie net die tydperk waarin ek grootword nie en moet my plek in die wêreld vind.
So ek stel voor dat julle ons minder verkleineer tot die term millenniër.
Wees versigtig vir ons net label, want as óns begin label, is dit ’n lelike ding. Ons kan julle maklik verkramptes noem en dan wil julle vuur spoeg.
Sê die student se naam. Sê hy of sy is verslaaf aan sosiale media en tegnologie, sê hy of sy wil nie swaar kry nie en alles maklik hê.
Maar ons vra mooi: Stop die millenniër-ding. Die veralgemening word nou afgesaag.
Die sogenoemde millenniër.
Lynthia Julius doen tans haar meestersgraad in skryfkuns aan die Universiteit van die Vrystaat. Sy het reeds ’n honneursgraad in filosofie.
Is dít waarvoor millenniërs in die nuwe jaar hoop?